Document ID: 32003R1500

32003R1500
L 216/1
SLUŽBENI LIST EUROPSKE UNIJE
18.02.2003.
UREDBA VIJEĆA (EZ) br. 1500/2003
od 18. veljače 2003.
o upravljanju sustavom dvostruke kontrole bez količinskih ograničenja u odnosu na izvoz određenih proizvoda od čelika iz Ruske Federacije u Europsku zajednicu
(Tekst značajan za EGP)
VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegov članak 133.,
uzimajući u obzir prijedlog Komisije,
budući da:
(1)
Sporazum o partnerstvu i suradnji o uspostavi partnerstva između Europskih zajednica i njihovih država članica, s jedne strane, i Ruske Federacije, s druge strane (1), stupio je na snagu 1. prosinca 1997.
(2)
Europska zajednica i Ruska Federacija su se usuglasile uspostaviti sustav dvostruke kontrole za određene proizvode od čelika za razdoblje od 13. listopada 1997. do 31. prosinca 1999. Ovaj Sporazum u obliku razmjene pisama je u ime Europske zajednice odobren Odlukom 97/741/EZ (2). Sustav je produžen za razdoblje od 1. siječnja 2000. do 31. prosinca 2001. Odlukom 2000/294/EZ (3). Uredba (EZ) br. 2135/97 (4), proširena Uredbom (EZ) br. 793/2000 (5), uspostavila je odgovarajuće provedbeno zakonodavstvo za Zajednicu.
(3)
Situacija u vezi s uvozom određenih proizvoda od čelika iz Ruske Federacije u Zajednicu bila je predmet pažljivog ispitivanja, i na temelju odgovarajućih informacija koje su im dostavljene, Stranke su sklopile Sporazum u obliku razmjene pisama (6) kojim se uspostavlja sustav dvostruke kontrole bez količinskih ograničenja za razdoblje između dana stupanja na snagu ove Uredbe i 31. prosinca 2004., osim ako se obje Stranke usuglase da se sustav prestane primjenjivati ranije.
(4)
Mjere potrebne za provedbu ove Uredbe bi trebalo usvojiti u skladu s Odlukom Vijeća 1999/468/EZ od 28. lipnja 1999. o utvrđivanju postupaka za izvršavanje provedbenih ovlasti dodijeljenih Komisiji (7),
DONIJELO JE OVU UREDBU:
Članak 1.
1. Za razdoblje od dana stupanja ove Uredbe na snagu do 31. prosinca 2004., u skladu s odredbama gore spomenutog Sporazuma u obliku razmjene pisama, uvoz određenih proizvoda od čelika podrijetlom iz Ruske Federacije u Zajednicu, navedenih u Dodatku I., podliježe predočavanju nadzorne isprave sukladne modelu prikazanom u Dodatku II. koju izdaju tijela u Zajednici.
2. Za razdoblje od dana stupanje ove Uredbe na snagu do 31. prosinca 2004., uvoz proizvoda od čelika podrijetlom iz Ruske Federacije u Zajednicu, navedenih u Dodatku I., dodatno podliježe izdavanju izvozne isprave koju izdaju nadležna ruska tijela. Izvozna isprava je sukladna modelu prikazanom u Dodatku III. Ona važi za izvoz u cijelom carinskom području Zajednice. Uvoznik mora predočiti izvornik izvozne isprave najkasnije 31. ožujka godine, koja slijedi godini u kojoj je roba obuhvaćena ispravom otpremljena.
3. Kao datum otpreme, smatra se datum ukrcaja na prijevozno sredstvo za izvoz.
4. Klasifikacija proizvoda obuhvaćenih ovom Uredbom temelji se na tarifnoj i statističkoj nomenklaturi Zajednice (dalje u tekstu „KN”). Podrijetlo proizvoda obuhvaćenih ovom Uredbom utvrđuje se u skladu s pravilima na snazi u Zajednici.
5. Nadležna tijela Zajednice obavješćuju Rusku Federaciju o svim promjenama u KN-u s obzirom na proizvode obuhvaćene ovom Uredbom, prije dana njihovog stupanja na snagu u Zajednici.
6. Roba otpremljena prije stupanja ove Uredbe na snagu isključuje se iz područja primjene ove Uredbe.
Članak 2.
1. Nadzornu ispravu iz članka 1. nadležno tijelo u državi članici izdaje automatski, bez pristojbi za bilo koju zahtijevanu količinu, unutar pet radnih dana nakon što bilo koji uvoznik iz Zajednice, s poslovnim nastanom bilo gdje u Zajednici, predoči zahtjev. Smatra se da je nadležno nacionalno tijelo primilo zahtjev najkasnije tri radna dana nakon njegovog podnošenja, osim ako se ne dokaže drukčije.
2. Nadzorna isprava koju izdaje jedno od nadležnih nacionalnih tijela navedenih u Prilogu IV., važi u cijeloj Zajednici.
3. Zahtjev uvoznika za izdavanje nadzorne isprave uključuje sljedeće elemente:
(a)
ime i punu adresu izvoznika (uključujući broj telefona i faksa te mogući identifikacijski broj koji rabe nadležna nacionalna tijela) i registracijski broj PDV-a, ako podliježe PDV-u);
(b)
prema potrebi, ime i punu adresu deklaranta ili predstavnika podnositelja zahtjeva (uključujući broj telefona i faksa);
(c)
puno ime i adresu izvoznika;
(d)
točan opis robe, uključujući:
-
trgovački naziv,
-
oznaku/oznake KN,
-
zemlju podrijetla,
-
zemlju otpreme;
(e)
neto težinu, izraženu u kilogramima i količinu u propisanoj jedinici koja nije neto težina, prema tarifnim brojevima kombinirane nomenklature;
(f)
vrijednost c.i.f. robe na granici Zajednice u eurima prema tarifnim brojevima kombinirane nomenklature;
(g)
jesu li dotični proizvodi slabije ili nestandardne kvalitete (8);
(h)
predloženo razdoblje i mjesto carinjenja;
(i)
je li zahtjev ponavljanje prijašnjeg zahtjeva za isti ugovor;
(j)
sljedeću izjavu, datiranu i potpisanu od strane podnositelja zahtjeva s njegovim imenom napisanim velikim tiskanim slovima:
„Ja, dolje potpisani, potvrđujem da su informacije u ovom zahtjevu istinite i dane u dobroj namjeri, te da imam poslovni nastan u Zajednici.”
Uvoznik također podnosi preslik kupoprodajnog ugovora, pro forma računa i/ili, u slučajevima kad roba nije kupljena izravno u državi proizvodnje, potvrdu o proizvodnji koju izdaje čeličana u kojoj se proizvodi predmetna roba.
4. Nadzorne isprave mogu se koristiti toliko dugo dok su na snazi dogovori o liberalizaciji uvoza s obzirom na dotične transakcije. Ne dovodeći u pitanje moguće promjene uvoznih propisa koji su na snazi, ili odluka donesenih u okviru sporazuma ili upravljanja kvotom:
-
razdoblje važenja nadzorne isprave ovim se utvrđuje na četiri mjeseca,
-
neuporabljene ili djelomično uporabljene nadzorne isprave mogu se obnoviti za jednako razdoblje.
5. Po isteku njihovog razdoblja važenja, uvoznik vraća nadzorne isprave tijelima koja su ih izdala,
Članak 3.
1. Nalaz da jedinična cijena po kojoj je obavljena transakcija prelazi onu naznačenu u uvoznoj ispravi za manje od 5 % ukupne vrijednosti, ili da količina proizvoda prikazanih za uvoz prelazi vrijednost ili količinu prikazanu u uvoznoj ispravi za manje od 5 %, ne sprečavaju puštanje dotičnih proizvoda u slobodan promet.
2. Zahtjevi za izdavanje izvoznih isprava i same isprave su povjerljive. Ograničene su na nadležna tijela i podnositelja zahtjeva.
Članak 4.
1. Unutar prvih 10 dana svakog mjeseca države članice priopćavaju Komisiji:
(a)
pojedinosti o količinama i vrijednostima (obračunate u eurima) za koje su tijekom prethodnog mjeseca izdani izvozne isprave;
(b)
pojedinosti o uvozu tijekom mjeseca koji prethodi mjesecu iz točke (a).
Informacije koje pružaju države članice razvrstavaju se po proizvodu, oznaci KN i zemlji.
2. Države članice izvješćuju o svim nepravilnostima ili slučajevima prijevare koje otkriju i, kada je to značajno, razlog zbog kojeg su odbile izdati izvoznu ispravu.
Članak 5.
Sve obavijesti koje se daju na temelju ovog dokumenta, daju se Komisiji i priopćavaju se elektroničkim putem unutar integrirane mreže ustanovljene u ovu svrhu, osim ako je iz nužnih tehničkih razloga potrebno privremeno rabiti druga sredstva priopćavanja.
Članak 6.
Postupak Odbora
1. Komisiji pomaže odbor koji se sastoji od predstavnika država članica i kojem predsjedava predstavnik Komisije.
2. Kod upućivanja na ovaj stavak, primjenjuju se članci 4. i 7. Odluke 1999/468/EZ.
Razdoblje utvrđeno člankom 4. stavkom 3. Odluke 1999/468/EZ određuje se na tri mjeseca.
3. Komisija donosi svoj poslovnik.
Članak 7.
Izmjene dodataka koje mogu biti potrebne za uzimanje u obzir izmjena Priloga ili dodataka priloženih Sporazumu u obliku razmjene pisama između Europske zajednice i Ruske Federacije, ili izmjene propisa Zajednice o statističkim podacima, carinskim dogovorima, općim pravilima za uvoz ili nadzor uvoza, donose se u skladu s postupkom utvrđenim člankom 6. stavkom 2.
Ova Uredba stupa na snagu petnaestog dana od dana objave u Službenom listu Europske Unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 18. veljače 2003.

Labels: 18
3
15
1